## Pravilnik o iskaznici i znački inspektora rada

### NN 89/1996 (23.10.1996.), Pravilnik o iskaznici i znački inspektora rada

# **MINISTARSTVO RADA I SOCIJALNE SKRBI**

Na temelju članka 29. stavka 2. Zakona o inspekciji rada ("Narodne novine"
br. 56/96) ministar rada i socijalne skrbi donosi

## **PRAVILNIK**

### **O ISKAZNICI I ZNAČKI INSPEKTORA RADA**

Članak 1.

Ovim pravilnikom propisuje se obrazac iskaznice i materijal, oblik,
veličina, boja i sadržaj značke, kojima viši inspektori rada u Ministarstvu
rada i socijalne skrbi (u daljnjem tekstu. Ministarstvo), inspektori rada
u Ministarstvu i inspektori rada u područnim jedinicama Ministarstva dokazuju
službeno svojstvo, identitet i ovlasti, te način njihova izdavanja i uporabe.

Članak 2.

Obrasci iskaznica "A", "B" i "C" te obrazac značke tiskani su uz ovaj
pravilnik i čine njegov sastavni dio.

Članak 3.

Obrasci iskaznica izrađuju se na punijem papiru svijetlo plave boje
veličine 85x55 mm i zaštićuju omotom od prozirne plastične mase.

Članak 4.

Obrasci iskaznica višega inspektora rada u Ministarstvu (obrazac "A"),
inspektora rada u Ministarstvu (obrazac "B") i inspektora rada u područnim
jedinicama Ministarstva (obrazac "C") sadrže:

a) na prednjoj stranici:

1. utisnut grb Republike Hrvatske,

2. natpis "Republika Hrvatska",

3. natpis "Ministarstvo rada i socijalne skrbi",

4. natpis "Inspekcija rada",

5. natpis koji označava odgovarajuću područnu jedinicu Ministarstva
(samo kod obrasca "C"),

6. naziv "Iskaznica višeg inspektora rada" (obrazac "A") ili "iskaznica
inspektora rada u Ministarstvu" (obrazac "B") ili "iskaznica inspektora
rada" (obrazac "C"),

7. mjesto za fotografiju veličine 28x32 mm, preko koje se u donjem lijevom
kutu otiskuje pečat Ministarstva,

8. ime i prezime nositelja iskaznice,

9. jedinstveni matični broj građana nositelja iskaznice,

10. serijski broj iskaznice,

b) na poleđini:

11. tekst ovlasti nositelja iskaznice,

12. evidencijski broj iskaznice,

13. nadnevak izdavanja iskaznice i

14. mjesto za pečat Ministarstva i potpis ministra.

Članak 5.

Značka je izvedena od metala, podloga je mesingana, a aplikacija sjajno
niklana.

Veličina značke je 60x55 mm.

Značku okružuje hrvatski pleter izveden u reljefu (mesing) na kojemu
su istaknuta slova "RH" (Republika Hrvatska).

U središtu značke na zrakasto pozlaćenom prostoru smješten je hrvatski
grb. Polja grba su izvedena u crvenom i bijelom emajlu, a gornji dio grba
je reljefni.

Na kružnom niklanom dijelu značke ispisan je tekst "INSPEKCIJA RADA"
u plavom emajlu.

Donjim dijelom značke proteže se niklana lenta koja djelomično pokriva
pleter. Na lenti je plavim emajlom upisan četveroznamenkasti broj.

Na poleđini značke nalazi se lisnata opruga od perne bronce.

Članak 6.

Iskaznica i značka se nosi u kožnome povezu, crne boje, trostrukoga
pregiba. Veličina svakog pregiba je 8x12 cm.

Članak 7.

Iskaznice i značke s pripadajućim kožnim povezom izdaje Ministarstvo.

Članak 8.

O izdanim iskaznicama i značkama višim inspektorima rada, inspektorima
rada u Ministarstvu i inspektorima rada u područnim jedinicama Ministarstva
(u daljnjem tekstu: inspektori rada) vodi se evidencija u Ministarstvu.

Evidencija iz stavka 1. ovoga članka sadrži: ime i prezime inspektora
rada kojemu je izdana iskaznica i značka, broj iskaznice i značke, nadnevak
uručenja, nadnevak povratka, potpis inspektora rada, te odjeljak za napomene.

Članak 9.

Inspektor rada koji izgubi iskaznicu ili značku ili na drugi način ostane
bez iskaznice ili značke dužan je o tome odmah izvijestiti neposrednog
čelnika.

Nova iskaznica ili značka izdat će se nakon što je izgubljena ili na
drugi način nestala iskaznica ili značka oglašena da ne vrijedi u "Narodnim
novinama".

Ako je ostanak bez iskaznice ili značke posljedica namjere ili krajnje
nepažnje inspektora rada, isti će snositi troškove oglašavanja i izdavanja
nove iskaznice ili značke.

Članak 10.

Inspektor rada kojemu prestane državna služba ili koji bude postavljen
u drugo zvanje dužan je Ministarstvu vratiti iskaznicu i značku u roku
od osam dana od dana prestanka službe ili dana postavljenja u drugo zvanje.

Inspektoru rada može se privremeno oduzeti iskaznica i značka ako je
protiv njega povedena istraga ili je podignuta optužnica do okončanja postupka
ili iz drugih opravdanih razloga kada postoji opasnost zlouporabe dužnosti.

Članak 11.

Iskaznice izdane prema ranijim propisima zamijenit će se iskaznicama
i značkama utvrđenim ovim pravilnikom u roku od 30 dana od dana stupanja
na snagu ovoga pravilnika.

Članak 12.

Danom stupanja na snagu ovoga pravilnika prestaje važiti Pravilnik o
iskaznici inspektora rada ("Narodne novine" br. 50/94).

Članak 13.

Ovaj pravilnik stupa na snagu osmog dana od dana objave u "Narodnim
novinama".

Klasa: 115-01/96-01/14
Urbroj: 524-02-96-1
Zagreb, 2. listopada 1996.

Ministar
**Joso Škara,** v. r.

![](dodatni/365426.gif)

![](dodatni/365427.gif)

Pravilnik, NN 89/1996-1579